**ΣΧΟΛΙΚΗ ΜΟΝΑΔΑ:** 14ο Δημοτικό Σχολείο Καρδίτσας

**ΟΝΟΜΑΤΕΠΩΝΥΜΟ ΕΚΠΑΙΔΕΥΤΙΚΟΥ:** Σεραφείμ Ασκητής

**ΑΡΙΘΜΟΣ ΕΜΠΛΕΚΟΜΕΝΩΝ ΜΑΘΗΤΩΝ:** 14

**ΤΙΤΛΟΣ ΔΡΑΣΤΗΡΙΟΤΗΤΑΣ:** Χάρτης της πόλης της Καρδίτσας – Οδοί 1821

**ΕΙΔΟΣ ΔΡΑΣΤΗΡΙΟΤΗΤΑΣ:** Πολυτροπικό κείμενο

**ΠΕΡΙΛΗΨΗ (μέχρι 50 λέξεις):** Δημιουργήσαμε έναν διαδικτυακό χάρτη (στο Open street Map) της πόλης της Καρδίτσας, στον οποίο αποτυπώνονται οδοί που τα ονόματά τους είναι σχετικά με την επανάσταση του 1821. Οι μαθητές επέλεξαν τις οδούς και ανάρτησαν στον χάρτη το υλικό τους (σχετικά κείμενα και φωτογραφίες).

**ΕΙΣΗΓΗΣΗ:**  Ο ΧΑΡΤΗΣ ΤΩΝ ΟΔΩΝ ΜΕ ΟΝΟΜΑΤΑ ΗΡΩΩΝ ΤΟΥ 1821 ΤΗΣ ΠΟΛΗΣ ΤΗΣ ΚΑΡΔΙΤΣΑΣ

Συζητήσαμε να φτιάξουμε έναν ψηφιακό χάρτη στο διαδίκτυο με τις οδούς της πόλης της Καρδίτσας που τα ονόματά τους έχουν σχέση με την επανάσταση του 1821. Ο δάσκαλός μας μας εξήγησε πώς μπορεί να γίνει και ενθουσιαστήκαμε. Ήταν μία ευκαιρία να τις δούμε και να γνωρίσουμε μέσα από αυτές τις οδούς τους ήρωες του 21. Κάναμε λοιπόν ένα διαδικτυακό χάρτη της πόλης της Καρδίτσας με θέμα την επανάσταση του 1821 όπου αν πατήσει κάποιος πάνω στην οδό, εμφανίζει κάποιες σημαντικές πληροφορίες για τον ήρωα.

Διαπιστώσαμε ότι η πόλη μας έχει πολλές οδούς με ονόματα ηρώων του 1821. Στην αρχή είδαμε τις οδούς αυτές και τις καταγράψαμε. Έπειτα ανέλαβε ο καθένας μας κάποια οδό, μερικά παιδιά πήραν και δεύτερη. Μπήκαμε στο διαδίκτυο και βρήκαμε πληροφορίες για το όνομα της οδού που μας ενδιέφερε. Στη συνέχεια έπρεπε ο καθένας μας να γράψει ένα μικρό κείμενο για τον ήρωα της οδού με δικά του λόγια και όχι όπως τα έβρισκε στην ιστοσελίδα. Έπρεπε επίσης να επιλέξουμε ποιες πληροφορίες θα δημοσιεύαμε, ποιες δηλαδή ήταν οι πιο σημαντικές. Το κείμενο δεν έπρεπε να είναι μεγάλο. Επίσης επιλέξαμε και μία φωτογραφία η οποία θα συνόδευε το κείμενο που γράψαμε.

Ο δάσκαλός μας μας έδειξε τον τρόπο ώστε μόνοι μας να ανεβάσουμε τα κείμενα και τις φωτογραφίες στο διαδίκτυο. Αν και στην αρχή μας φάνηκε δύσκολο, ακολουθήσαμε τις οδηγίες και τελικά τα καταφέραμε μια χαρά και ανεβάσαμε από μία τουλάχιστον οδό ο καθένας μας.

Στην Καρδίτσα λοιπόν έχουμε την οδό 25ης Μαρτίου αλλά και οδούς με ονόματα σημαντικών περιοχών για την επανάσταση όπως είναι η Βαλτετσίου και η Αγίας Λαύρας. Υπάρχουν φυσικά πολλές οδοί με ονόματα ηρώων όπως: Μαντώ Μαυρογένους, Μακρυγιάννη, Κολοκοτρώνη, Καποδίστρια, Κοραή, λόρδου Βύρωνα, Μαυρομιχάλη, Κανάρη, Υψηλάντου, Διάκου, Νικηταρά, Κατώνη, Κατσαντώνη, Μπουμπουλίνας, Σολωμού, Τσακάλωφ, Φιλικής Εταιρείας και Καραϊσκάκη που είναι η πιο κεντρική της πόλης. Υπάρχει επίσης η οδός Τερτίπη που συνδέει την κεντρική πλατεία της πόλης με το κεντρικό πάρκο.

Πιστεύουμε ότι είναι μια πολύ όμορφη εργασία. Τώρα όποιος μπαίνει μέσα στο χάρτη μας μπορεί να μάθει για τις οδούς αυτές. Πατώντας το μπλε σημαιάκι της κάθε οδού εμφανίζεται μια φωτογραφία και κάτω από αυτή ένα ενημερωτικό κείμενο. Τελικά καταφέραμε και ανεβάσαμε 24 οδούς. Αισθανόμαστε μεγάλη χαρά και περηφάνια που η Καρδίτσα έχει τόσες οδούς με ονόματα ηρώων του 1821 , γιατί τους αξίζει να τους τιμάμε και εμείς αυτό κάναμε.

Παρακάτω είναι ο σύνδεσμος του χάρτη στο διαδίκτυο:

 http://umap.openstreetmap.fr/el/map/1821\_581244#15/39.3649/21.9259